Pedofiel hoor vandag sy lotDie Wes-Kaapse hooggeregshof. Argieffoto Andries Petrus Retief (37), die pedofiel wat agt jaar tronkstraf opgelê is nadat hy skuldig bevind is op aanklagte van kinderpornografie, gaan na verwagting Vrydag hoor of hy ŉ swaarder straf gaan kry. Dit volg nadat die Wes-Kaapse direktoraat van openbare vervolging teen sy “skokkend onvanpaste ligte vonnis” geappelleer het. Die uitspraak sal in die Wes-Kaapse hooggeregshof gelewer word. Landdros Mandy van Leeve het Retief, ŉ siviele ingenieur, in Augustus 2015 ŉ opgeskorte vonnis van agt jaar tronkstraf opgelê in die hof vir seksuele misdrywe in Parow. Retief het skuldig gepleit op verskeie aanklagte rakende die vervaardiging en besit van kinderpornografie sowel as seksuele aanranding. Retief, ŉ eerste oortreder, het skuldig gepleit op 2 130 aanklagte. Die hof het gehoor Retief het jong kinders na ŉ plaas naby Durbanville gelok met die oog daarop om pornografiese foto’s en video’s van hulle te neem. Van sy slagoffers sluit in ŉ sesjarige, agtjarige en negejarige kind wat almal seksueel aangerand is terwyl hulle geslaap het. Retief se dade het aan die lig gekom nadat ŉ familievriend die huis waar Retief saam met sy vrou en gesin gewoon het, opgepas het. Retief het sy internetwagwoord vir die vriend gegee waarna die vriend op Retief se skootrekenaar op die foto’s en video’s afgekom het. Van Leeve het wesenlike redes gevind om vir Retief ŉ minimum vonnis te gee. Die landdros het gesê Retief se inhegtenisneming het gelei tot sy besef dat hy ernstige emosionele probleme gehad het en dat hy ŉ dringende behoefte aan langdurige psigoterapie het. Sy het gesê hy het homself onmiddellik vir terapie beskikbaar gemaak. Die direktoraat vir openbare vervolging het daarna besluit om teen die vonnis te appelleer.